
    NEMIR

     

    Lako je sad

uz odmak

veličati

pomak

boravka

na tvrđavi

nikad osvojenoj

grad nije daleko

zidine

nije teško

preskočiti

ali kako ću sebe

sebe kako ću.

  
    A TKO SMO TO MI

     

    Previše neba nam je poklonjeno,

za podznak su napisali –

teškokategornik.

Kao da je lako smotati tankoćutnost

i pobijediti intuiciju znanjem.

I ti oblaci

s kojima se nosimo,

noseći ih.

I ta ticala,

koja su nam otežala kretanje.

I ti srodni koji nas mijenjaju

svojim ostankom.

Bez obzira,

na potrebnu količinu samoće,

zbog koje svakodnevno

odbijamo izaći

i biti potvrđeni.

  
    NA TI NA

     

    Ima li gore

od onog kad ne dolaze riječi?

Ima,

kad ih ne prizivaš.

Daj mi (r)eci, peci, pec.

Jer dobro znaš tko sam,

za razliku od mene,

ja se još uvijek čekam.

  
    ZAMISLI

     

    U kući Muharema Imamovića

Bog mi je ispružio šansu

I stisnute mutne misli

Prao svojim ustima

Na leđima bolna umišljenost

Smrznuta slina i strah

Od uranjanja.

  
    MOŽDA

     

    Možeš li se sjetiti tog ljeta?

Ukazanje samoljublja

potvrdilo je sumnju.

Ljudi su rekli:

„Niste smjeli odvojeno

izaći iz šprance“

Što god to značilo.

Ipak…

najdivnije rečenice

dobivaš od ljudi

do kojih ti nije stalo.

  
    NASLOVNA

     

    Zamisli,

koliko dugo robijam

kad slobodu

smatram robijom.

Oko mene je rijeka

kojoj prijetim

vlažnim maramicama.

  
    KROZ PLAČ

     

    Rossana je imala pravo,

najteže je raditi na svili.

Neobično si nevažan

u svojoj upornosti,

tražeći potvrdu,

za propuh kojim

zatrpavaš putove.

Kao zavođenje bez ticala.

Nezaštićen uzdah sabire trenutke

usisavanja laži.

Osvijesti skoreni ugriz,

ponudi otrežnjenje.

Ti si strast,

ja sam tvoje poniženje.

  
    NISTE TREBALI

     

    Sanjala sam svoju knjigu

u Berlinu.

Ruke gospođe V., oštra kritika

I podcrtana četiri stiha:

„Ostalo niste trebali objaviti,

pojest će vas megalomanija,

i pljesnivi mir zamrznutog kreveta,

pokočeni prsti, um na čekanju.

Vi znate da smo bez strasti nitko.

Čak i nevidljivo propadamo,

misle da smo tako oduvijek izgledali.

Bez obzira što je ovo san,

ovako ravnodušni se niste

trebali pojaviti.“

  
    TIJELO TEKSTA

     

    Predugo sam u ćeliji ovoj,

i njena tama polako paše,

navlačim rožnati sloj,

svjetlosne zrake me plaše.

    Više ne poznajem nikog,

posjete za poznanike

iz pretprošlog života

nisu dozvoljene.

Tišinu grebemo do krvi.

Ne primam ni one,

što poklanjaju

rokovnike i kalendare

s nazivom firmi u kojima rade.

To su sigurni neprijatelji.

Neki zatvorenici

nude zajednički bijeg.

A ja sanjam kako odlazim sama,

hrabrošću Irine Palm,

mijenjam svoj život,

spašavajući tuđi.

  
    PARDON

     

    Lenski,

slobodno me

izvadi iz teksta,

ove su želje jednako jake,

nije ih oslabilo vrijeme.

Dok tvoje ruke krvare

nad mojim licem,

podrazumijevanje

donosi nevidljivost.

Plavi baletan

će popuniti prazninu,

i pustiti da se bacim na njega,

malo ga je strah,

maramica

što se kote na mom ramenu.

Ipak,

u ovom filmu glumci

ne ostaju bez vatre,

krvavi podočnjaci,

upućuju na predanost,

koju svako ravnodušje

kažnjava lutanjem.

Bez dodira i stiha

trema,

tu kompenzacije nema.

Pardon,

nije li to zvjerski?

Gospođo Lenski…

  
    TVOJA MAMA IMA DEČKA

     

    Želiš da te gledaju drukčije zbog toga.

Njene bi noge trebale trnuti,

a život utrnuti

Ili bar

odabrati mrenu kao prioritet.

Ona bi morala

jedino

unucima gurati žlicu,

tepati malim psima na ulici,

hraniti golubove mokrim kruhom

i tužno gledati u pod.

Tvoja mama ima dečka,

nosi ga poput zastave.

A ti?

Čije ime stišćeš u šaci,

grizeš u razgovorima,

s ljudima koji te potkradaju?

Kao da imate dvanaest života,

pa ste baš ovaj odabrali

za lažno predstavljanje.

  
    DRAGI P

     

    Tvoj porazni karakter

jednom će se vratiti iz izbjeglištva,

isprobavati granice,

davati signale,

držati atmosferu.

Dragi P,

porozne će priče

uvijek imati publiku.

Ja ti sad ne bi’

o sebi…

Zaridam često

i dovoljno glasno,

moj sadizam je profinjen.

Daš mi pusu?

Pored mene se čični,

da ti ispričam priču.

Vi ste toliko slični,

vaše majke su iste.

Jedna ne govori ime oca,

druga ga rijetko spominje.

Ne daj na njih,

one su učinile sve,

da ne zavolite nikog.

  
    MINI MAUS

     

    Iz staklenog zvona

ravno na pločnik,

prolaz za tugu je otvoren.

Osmijehom Arsenove

Kore Potočnik,

stih je ostao iznenađen.

A htjela si tek tako,

izaći na kratko,

stisnut se uz prolaznike.

Samo da je bonaca,

pošlihtano i slatko,

ekstaza za činovnike.

Tromost zaudara,

strah je na ularu,

dođi, dobro se znamo.

Čekam te ispod grada

u željeznom ormaru,

Mini M,( s)pusti se, samo…

  
    DOK TE VOLI

     

    Rokovnici napunjeni slikama bivših ljubavi,

velike čežnje nadilaze život.

Žena iz koje ne možeš ništa iščitati,

i muškarac iz kojeg plamti želja za iživljavanjem.

Tebe nema, s tobom živi,

ti si iskrica zaslijepljena ukinutim tijelom.

Umočena u priču o lošim posljedicama,

pretjerane ovisnosti.

  
    ŠUMA

     

    Iznijela je sve na stol i sebe je iznijela,

ona je znala da je život moguć.

Divila sam se njenoj velikodušnosti

koja nije mogla isprovocirati moju usukanost.

  
    IZ PREDSTAVE U NESTAJANJU

     

    Straža! Pustite je!

„Ali, gospođo B,

ne dozvolite vojnikinji

da uđe u vašu pjesmu,

znate onu o vukovima…

i pravilima

koja su tu da skrše.

Na njenoj čizmi piše vaše ime,

i rukavice je plela godinama,

za vaš vrat.

Boluje od sindroma

povratka otpisanih,

ona će vam razvodniti stih…

Gospođo B,

ne dozvolite uštirkanoj

prošlosti

da uđe.

Zar nije dovoljno

što vam je prerezala grkljan

i pretvorila vas u Palčicu.“

  
    U BUSU

     

    Ima profil Sandre D

i hotimični nesklad boja Ene S.

Tvoju indiferentnost

i ničiji hod.

Njene misli nisu

mliječne od straha

poput mojih.

Dok frustrirana jutra

bazde na nemoć

zavedenu očekivanjima

moja mutavost

zoblje nečija slova

i slabi ih postepeno.

  
    SAMA

     

    Evo ti,

ove ribe što me posjećuju sve češće,

i podsjećaju na poraz

koji može bit šarmantan

jedino ako ga proslavi tuga,

nikako bijes.

Sve je čvrsto u svojoj krhkosti.

Noćni su opet došli na svoje.

Premeću ti utrobu,

gađaju u sebičnost

nikad sigurniju u

nemogućnost ranjavanja.

Evo ti,

prevelika glad i vezanost

kojoj prijeti smrt gušenjem.

Izbavitelj ti ne može pomoći

sve dok žudiš za

prevelikom srećom,

i

svako odvajanje smatraš izdajom.

  
    ŽELIM TI REĆI R

     

    Ispraćam u zaborav

silne želje povratka

k sebi,

nakinđurena,

od silnog prenemaganja.

Moja R,

mi ne možemo biti

bolji od ovog

što nudimo.

Bol kao provokacija.

Usamljenici,

zapuštene nutrine,

i vješto prikrivenog

nedostatka

sućutnosti.

Mi ne prilazimo nikom,

ne napadamo,

samo prepadamo.

A do tada… zakopani u sebe,

izmišljamo razloge,

za odsustvo

krvi u suzama.

  
    BLANKI

     

    
      Kad konci popuste,

tresak će sablazniti lutke,

nama će biti lakše

jer imamo trenutke.
    

    U sredini,

nema otvaranja,

vrijeme je utrke

u kojoj je posvećenost

sramotna.

Mirno korača,

prema lomači.

Laki se uspinje,

preskače stepenice,

malo ga boli

što se ne može uloviti.

Jer

graditelji nisu trkači,

njihov mir uznemiruje,

izraz lica im je drukčiji.

Dok

kraljevi ničega

dosađuju njihovom

dostojanstvu.

  
    GURU

     

    Vidio sam te kako

kradeš Jacina slova

i prodaješ pod svoje

metke.

Njima marširaš

dvorcem duhova

koje podcjenjuju

priležnici floskula

bez duha.

  
    GRBA

     

    Danas ćeš izaći iz stana

i dopustiti glazbi

da napudra očekivanja.

Tada ćeš upoznati starca,

životnijeg od nas

i dovesti ga u moj krevet.

U njemu već danima

provociramo usamljenost.

Tri Irene i ja…

Koračamo kroz sobu.

Očajnički sluteći Cohena.

Naizgled.

  
    ON ZNA

     

    Se sjećaš mene,

Ana Mor?

Govorio sam ti da je nemoguće

izbjeći plahte stranca

koji nije razapet

između očekivanja i rutine.

Kad noći postanu tihe,

a jutarnja samoća cigla.

Kad dodir reinkanira u grč,

a kamenci ušutkaju želju.

On zna,

da je najpodatniji

jauk zatvorenih vrata.

  
    NJUHOM

     

    Sutra ujutro će doktorica M

pitati tko mi je

poniženjem uključio duh

i pokrenuo tijelo.

Njena će radost

prepoznati moju sklonost formi.

Balast za balans.

Ipak:

„Daljnju terapiju

provodite po sljedećem naputku –

Ne prizivajte statiste

koji ne imponiraju trenutku.“

  
    PROFI

     

    Ispričavam se,

nije važan kadar i

ono što si naučio

već ono što nisi.

Baš taj dio fotke

koji bi mi iščašio usta

i začepio dušu.

  
    NUTRA VAN

     

    Svilijena treba rijeke,

pažnje da je oplahuju.

Mahovine ispod deke,

lagano se izruguju.

    Praznina je melodična,

post od zvukova i svjetla.

Svilijena je kritična,

iza flanjke čeka metla.

    A strah se uporno nudi

da te ubaci u struju.

Bildaju te isti ljudi,

koji te ispuhuju…

  
    STORNO

     

    Znam,

ista je glad

i usamljenost

i grčevi

i hladno ranjavanje

bez krvi.

Poigravanje podrhtavanjem,

adaptacija osjećaja.

Ipak,

trenutke

koji se nude

u negližeu,

pokrivam frotirnim

bademantilom.

Stavljam srce u džep

i ubrzavam korak.

  
    IZMEĐU TRAJNOSTI

     

    Reci mi tijelom, Žan,

ljubavi imam dovoljno,

po ćoškovima njušim plijesan

i skidam navodnike.

Postajem stvarna,

ubijajući snove.

Da li ti je žao

uzaludnih molitva

svetoj Rutini?

Mi nemamo gard,

ni ime,

samo glas

koji su nam zalijepili,

i bjegove,

koje smo precijenili.

  
    ŽUČNA

     

    ‘Ćeš mi oprostiti Rozita,

slomove

kojima sam škropila tvoje šape,

če(š)kajući

ljubav prekriženim rukama?

Dovukla sam previše svijeta,

na tako

intiman bal, tražeći da

uzmeš sav taj

pijesak, i skočiš na moj val.

  
    AMY

     

    tu sam večer slučajno ostala

ovdje,

tvoja se ruka izmakla,

a mogle smo skupa

glodati mir

jer sreća nije

precijenjena, ona je pogrešno

shvaćena.

Amy,

tu sam večer skurila pjesmu,

još mi

uvijek izlazi kroz oči.

Otkud toliko zraka,

u svemu?

Povratak na Zemlju. Bez Vatre?

Čemu?

  
    FRAJER IZ DREAMA

     

    Volio je biti sam i sa mnom,

zaglavljen u vlakovima,

javno pronevjeren.

Kad smo pokopali psa,

otkazao je put

i sušio zajedničke suze,

isključenim mobitelom.

  
    BRUNO,

     

    ti se zabij u pjesmu

kad budu najveće vrućine

tada je puno bolnije

(ko)prcanje u šancovom

traži vojnu disciplinu

ja ću rasprodati sve što nemam

svirati bubanj u dvorištu

Kranjčevićeve ulice

i pričati priče

koje se nisu dogodile.

  
    SLIJEPO

     

    Filtrira tišinu

dok sanira misli,

česta stanja sjete

ne bagatelizira.

    Pokriva prazninu

žmiri na porugu,

budi vatromete

njima provocira.

    Istinom izvlači

potisnute boli,

stisnute zube

otpušta milinom.

    Možeš li se snaći

kada te ogoli,

besjede grube

porazi toplinom.

    Odanost od jutra ruži,

pita koliko se znamo,

bahatost te dobro kuži,

još da ti vjeruje… samo.

  
    MLJAC

     

    Bit će tu svega,

kolaps

dobre atmosfere.

Čije bi to ruke

prčkale svuda?

Bit će tu svega,

bez ukusa i mjere,

al ‘ nisu za svakog

tajice Robina Hooda.

    Postoji i takva vrsta,

rajcanje na pomrčine,

nečija kosa oko prsta,

prošlost dobiva obline.

    Malo fleksibilnosti

za bivše igrače,

današnji bijes si oprosti,

makni svoje navijače.

  
    JESAM TI REKAO R?

     

    Prvi dan faksa,

frajer je sjeo pored mene

i platio cugu,

trknuo laktom triput,

i pitao jebem li.

Onda je rekao da mu je muka

od desetogodišnje veze

s curom plosnatog nosa

koja ne želi na govorne vježbe.

A ja sam bio nervozan

jer mi jutarnji seks

određuje dan.

Nakon tjedan dana

upoznao me s curom

koja nije bila ona o kojoj je pričao,

pljusnuo je rukom njenu guzicu

i rekao: „Vidimo se.“

Onda je opet sjeo pored mene

i šapnuo: „Kužiš stari

došlo je do zasićenja.“

A ja sam baš tih dana

napuštao svijet koji volim

jer mogu biti sve, osim biti neželjen,

izrekao sam treću rečenicu

u našem kratkom poznanstvu:

„Mislim da bi trebao biti fer

i prekinuti to sranje.“

Onda me maknuo s fejsa

s porukom u inboxu:

„Kretenu lajavi,

a htio sam ti dati pozivnicu

za vjenčanje.“

Jesam ti plakao R?

  
    *****

     

    Samo potraga

može pokoriti

dosadu.

Možda je vrijeme

da promijeniš baraku.

Lako je pogoditi vrata,

ali, pronaći kvaku…

  
    PRILIKA

     

    U hramu predatora

šetnica za krhke je zatvorena,

godinama pričaju o njenom preuređenju.

Njihov se promatrački nemir zamrznuo u strahu,

oni traže dopuštenje za svaki novi korak

i opravdanje za slijepu odanost.

A onda plaču za izgubljenim tragovima

kao da znaju što bi učinili da se ponovo nađu

na prašnjavom putu upozorenja.

  
    OBITELJSKA

     

    Ovi su ljudi preglasni,

a ništa ih ne čujem, ne čujem ih ništa.

Njihove su oči velike i krvave.

U njima bljeskaju zubi koje su posudili

od bake kojoj se osvećuju,

gnjaveći nas.

Njihova su imena puštena u dim

Taličnog Toma.

Što se to mene tiče.

Nema ih na ovom brodu

na kojem s Natkom i čivavom

putujem… koalama na čuvanje.

  
    TU SMO

     

    Nikad gušća tišina.

Ti želiš dotaći,

a ja gazim zvijezde.

U motelu ubijenih želja,

mi se ne susrećemo.

  
    RASPOLOŽENJE

     

    Nevidljiva,

tebi su krivnju

ubrizgali u sve organe.

Čijim ćeš imenom još danas

prerezati vrpcu.

Jezik ljubičast od gringa,

zamka za odabrane,

odloži prtljagu na pult,

Regoč je zabrinut.

  
    ČINI MI SE

     

    Harmonija je teorija zablude

prepoznajemo se po težini.

Umočeni u istu melodiju

staklenih udaraljki.

  
    NIGDJE OSIM

     

    Se smrznuti na sjever

zabiti mak na kolac

i pravilno usmjeriti krik

    Inatom okićeni rever

previše zaslađeni kolač

i suzni osrednji pjesnik.

    A kao da je imao plan

ignorirati usputnost

i mnoga druga stanja

    Ali i sunce ima loš dan

i nije baš svaka iskrenost

odbljesak poštovanja.

  
    GUTANJE ILI GUGUTANJE

     

    Danas u podne

objesili su tvoj karakter

iznad linije manjeg otpora

čisto da se spase

od mučnine

i odjave svoj glas

iz svratišta melankolije.

  
    DA ZNAŠ

     

    Ti se mene odričeš,

sramom truješ strah,

a ja bih da me

voliš i sad

kad si prehladila strast,

pojela ljubav i izdala nemir.

Ne divljaj iz hira,

ne spašavaj imidž.

Ja sam i dalje tvoja,

šepava poezija.

  
    BOK

     

    Idem,

samo da ugasim svjetlo i poljubim psa.

Idem,

noćas smišljam scenografiju za film iz sna.

Idem,

daj mi ruku, prisloni usne na moj vrat,

da zaboravim kako kuca sat.

Tik tak, tik tak, tik uz mene, baš tak.

Tik tak.

  
    Romana Brolih

    Rođena 1972. u Zagrebu. Završila je Grafičku školu u Zagrebu.

    Poeziju je objavljivala u Zarezu, Vijencu, časopisu Poezija, na Trećem programu Hrvatskoga radija te u mnogim drugim časopisima i portalima za književnost i kulturu. Kratke priče objavljene su joj u Časopisu Re, na Trećem programu Hrvatskoga radija i Večernjem listu u kojem je 2005. godine priča Ko je to došel Cilika? osvojila treću nagradu, a 2006. priča Mjesec dana prije danas ušla u uži izbor. U Večernjem listu objavljene su i priče Luce Kikina, Prozor, Šansa, (Ne)izgovoreno, Sandro i Između trajnosti. U glazbenom svijetu surađivala sam sa grupom Meritas, Josipom Lisac, Jelenom Radan i drugima. Živi i radi u Zagrebu.

    Na 16. međunarodnom susretu izdavača Put u središte Europe, održanom u Pazinu 2012. za zbirku Svemir u prahu nagrađena je sa mjesec dana stipendijskog boravka u Bosanskoj kući u Vranduku kraj Zenice, gdje je i napisan dio zbirke Tvoja mama ima dečka (sponzori nagrade su Muzej grada Zenice i Gradska biblioteka Zenica). Sudjelovala je na književnim susretima Muhamed Abdagić u Sjenici, Sandžak, Neretvanskim pjesničkim susretima Maslini u Lice Opuzen-Metković-Ploče-Podgradina te na 18. Kvirinovim poetskim susretima u Sisku.

    Objavila: Svemir u prahu (poezija, 2011); Tvoja mama ima dečka (poezija, 2016); Zapinjemo (poezija, 2019).

